འཇུ་མི་ཕམ་པ་འཇམ་དབྱངས་རྣམ་རྒྱལ་རྒྱ་མཚོས་མཛད་པའི་རྒྱལ་པོ་ལུགས་ཀྱི་བསྟན་བཅོས་ས་གཞི་སྐྱོང་བའི་རྒྱན་ལས།བཟོ་གནས་རྣམ་པ་སྣ་ཚོགས་པ།།ངོ་མཚར་དགའ་བ་བསྐྱེད་པ་དག།སློབ་པའི་གྲྭ་བཙུགས་ཚོང་འདུས་ཀྱི།།འདུན་ས་དག་ཀྱང་བཅའ་བར་བྱ།།ཞེས་འཁོད་པས་མཚོན་དུས་རབས་བརྒྱད་པ་ནས་བཅུ་དགུ་པའི་བར་དུ་བོད་ཀྱི་བསྒྱུར་རྩོམ་དང་གསར་རྩོམ་གྱི་བསྟན་བཅོས་ཁྲོད་དུ་སློབ་གྲྭ་ཞེས་པའི་ཐ་སྙད་འདི་མཚམས་མ་ཆད་པར་ལན་མང་འབྱུང་བས།ཐ་སྙད་འདི་དུས་འགྱུར་རྗེས་སུ་རྒྱ་སྐད་ནས་འགྱུར་བའི་ཐ་སྙད་གསར་པ་ཞིག་མ་ཡིན་པ་ར་འཕྲོད་གསལ་པོ་བྱུང་།